Balneario de Segura de los Banyos

O balneario de Segura de los Banyos ye un antigo balneario aragonés situato en o municipio de Segura de los Banyos, en a comarca d'as Cuencas Meneras. As instalacions termals se troban situatas a 5 km d'a localidat de Segura de los Banyos, a piet d'Albas y a cantos d'o río Aguas. Actualment o balneario ye en desuso, pero bi ha obras ta reubrir-lo a o publico con nuevas instalacions El Consistorio de Segura de Baños adjudica la última fase del balneario por 3,6 millones. Diario de Teruel. 10 Febrero 2011.

Historia
No se sabe guaire bien cuan prencipioron a emplegar-se istas auguas con fins terapeuticas, pero o primer edificio d'a zona estió un santuario en honor a Sant Remón que se construyió astí en l'anyo 1716. Poco dimpués se construyió a dita "Casa del Rincón" chunto a l'armita y mas entabant atro edificio entre o río y o camín de Segura. Por ixas envueltas as auguas no se feban servir ta banyar-se, ya que no existiban garra edificio ta ista función, pero sí que s'emplegaban ta beber-ne. Os malautos s'amanaban enta a zona ta pillar l'augua dreitament en os manantials.

Ascape o capitol de Segura, que heba construyito l'armita, construyió una nueva edificación, a "Casa d'o Puent", que serviría t'acullir as instalacions balneyarias. Asinas, pillando l'augua d'un manantial la levaban enta a casa por un conducto de tellas y la repartían entre cuatre banyeras. Amás como a temperatura de l'augua no yera guaire alta se gosaba fer calentar en una caldera, ta que asinas os clients podesen tener-la a una buena temperatura.

Bel anyo dimpués una creixita d'o río espaldó parcialment a "Casa d'o Puent", mas que mas a planta baixa a on se trobaban as banyeras y as canyerías que levaban l'augua. Alavez se decidió de fer un atro edificio nuevo chunto a o río, dito actualment "Casa d'as Pilas Viellas", recullindo l'augua de mas manantials. Ista nueva casa, d'un solo piso, se dividiva en cuatre partis con dos seccions cadaguna. En una parti os banyistas podeban espullar-se y chitar-se en o leito dimpués d'o banyo y en l'atra se trobaban as banyeras u pilas. Chunto a ista casa se construyió mas tardi atra, dita "Casa d'a Fuent", que reculle as auguas d'un nuevo manantial d'a marguin dreita d'o río Aguas. Posteriorment, se construyió chunto a l'armita a "Casa Fonda", un edificio destinato a servicios d'hostelería a on se daba tamién alochamiento.

Mientres a Primera Guerra Carlista (1833-1840), Ramón Cabrera se refuchió en Segura de los Banyos, habendo-ie un seche que duraría dica a rendición d'iste o 29 de febrero de 1840 debant d'as tropas d'o Duque d'a Victoria. O lugar fue cuasi estricallato de tot y os banyos incendiatos, cremandose as casa d'o rincón y a hospedería.

Auguas y tractamientos
As auguas d'o balneario salen de dica cinco manantials diferents y son auguas bicarbonatatas. Belunas d'istas auguas son silicatatas y tienen una temperatura de 23 °C y atras son ferruchinosas y salen a 17 °C.

As propiedaz d'as auguas de Segura incluyen a curación d'os reumatismos y bella malautía ocular.

 Referencias 

 Vinclos externos 
 Recuerdos del balneario de los Baños de Segura.
 Balnearios de Teruel. Balneario de Segura de Baños.

Segura
Categoría:Segura de los Banyos
Balneario